KINNITATUD
Kaitseväe Akadeemia ülema 18.11.2024
käskkirjaga nr 1887

KAITSEVÄE AKADEEMIA ÕPPENÕUKOGU TÖÖKORD

I ÜLDSÄTTED 

1.	Kaitseväe Akadeemia (edaspidi akadeemia) õppenõukogu on akadeemiline otsustuskogu, mille koosseis, ülesanded, istungite ettevalmistamine, läbiviimine ja protokollimine on sätestatud käesolevas korras.

2.	Õppenõukogu juhindub oma tegevuses haridusalastest õigusaktidest, akadeemia nõukogus vastu võetud ja teistest akadeemias kehtivatest regulatsioonidest ja käesolevast töökorrast.

3.	Akadeemia õppenõukogu pädevuses on tasemeõppe ja sõjaväelise täiendusõppe korraldamise ja läbiviimisega seotud teemad.

4.	Õppenõukogu ülesanded on:
4.1	arutada õppurite akadeemilise liikumisega (sh edasijõudmatusega) seotud küsimusi ning esitada ettepanekuna otsustamiseks akadeemia ülemale; 
4.2	menetleda akadeemiliste tavade rikkumist;
4.3	arutada ja otsustada õppetöö ja õppetegevuse kvaliteediga seotud küsimusi;
4.4	fikseerida õppurite edasijõudmine õppetöös; 
4.5	otsustada õppurite üleviimine järgmise aasta õppuriks;
4.6	arutada muid akadeemia ülema, õppeosakonna ja õppetoolide juhtide hinnangul vajalikke õppetöö korraldamise ja läbiviimisega seotud ülesandeid ja/või küsimusi.

II ÕPPENÕUKOGU KOOSSEIS

5.	Õppenõukogu koosneb alalistest ja mittealalistest liikmetest. Alalisi liikmeid on viis: õppeosakonna juht (esimees), õppeosakonna planeerimisjaoskonna ülem (aseesimees), õppeosakonna planeerimisjaoskonna õppekavade ülem, õppurkorpuse ülem ja kadettveebel.

6.	Mittealalisteks liikmeid on seitse. Mittealalisteks liikmeteks on:
a.	Õppeosakonna juhtimise ja pedagoogika, taktika, strateegia ja innovatsiooni ning võõrkeelte õppetooli juhid või nende ametijuhendites või akadeemia ülema poolt määratud asendaja;
b.	kolm õppurit õppurkorpusest.

7.	Õppurite esindajad nõukogu istungile korraldab õppurkorpuse ülem, võttes arvesse käsitletavate teemade seotust väeliigi, õppe taseme ja sisuga.

8.	Õppenõukogu esimees võib lisaks õppenõukogu liikmetele istungile kutsuda päevakorraga seotud isikuid või vastava valdkonna eksperte. Kutsutud isikud ei osale otsustamisel ja pole hääleõiguslikud. Olenevalt päevakorrapunktist kutsutakse õppenõukogu istungile nõukogu välised isikud järgmiselt:
8.1	reimmatrikuleerimine - reimmatrikuleeritav õppur;
8.2	eksmatrikuleerimine - eksmatrikuleeritav õppur, õppuri mentor, olenevalt eksmatrikuleerimise alusest kordushindamise komisjoni esimees, õppeaine vastutav õppejõud;
8.3	akadeemiline petturlus - õppur, petturluse avastaja, õppeaine vastutav õppejõud, õppuri mentor;
8.4	semestrite õppeainete tagasiside - KVA kvaliteedispetsialist, õppekavade juhid;
8.5	eksternõpe - eksternõppur, vastava õppekava juht
8.6	täiendusõpet käsitlevatele istungitele ja kõigile allohvitsere käsitletavatele õppenõukogu istungile kutsutakse allohvitseride esindajana KVA veebel.

9.	Õppenõukogu istungi läbiviimist toetavad õppeosakonna veebel, istungi teemadega seotud õppekorraldusspetsialist ja protokollijana dokumendihaldur.

III ISTUNGI ETTEVALMISTAMINE

10.	Õppenõukogu töövormiks on istung. Istungid võivad olla korralised ja erakorralised.

11.	Õppenõukogu ettevalmistamise eest vastutab õppeosakonna planeerimisjaoskonna õppekorraldusgrupp. Õppenõukogu toimumise kutse koos päevakorraga edastab õppenõukogu liikmetele õppeosakonna planeerimisjaoskonna õppekorraldusgrupi juhataja.

12.	Korralised istungid ja nendel käsitletavad põhiteemad on:
12.1	september - õppurite kevadsemestri õppevõlgnevuste fikseerimine ja uuele õppeaastale üleviimine;
12.2	november - ülevaade kevadsemestri õppeainete tagasisidest;
12.3	märts - sügissemestri õppevõlgnevuste fikseerimine;
12.4	aprill - ülevaade sügissemestri õppeainete ja lõppenud sõjaväeliste täienduskursuste tagasisidest.

13.	Õppenõukogu liikmeid ja kaasatud osapooli teavitatakse korralise istungi toimumisest koos päevakorra punktidega vähemalt neli tööpäeva enne istungit. Päevakorrapunktidega seotud materjalid edastatakse õppenõukogu istungist osavõtjatele hiljemalt kaks tööpäeva enne istungit.

14.	Õppeainete ja lõppenud sõjaväeliste täienduskursuste tagasiside aruande esitab KVA kvaliteedispetsialist õppeosakonna õppekorraldusgrupile sügissemestri kohta 1. aprillil ja kevadsemestri kohta 1. novembril. Tagasiside aruanne esitatakse õppekorraldusgrupi juhataja poolt õppenõukogu liikmetele tutvumiseks mitte hiljem kui 7 tööpäeva enne vastava õppenõukogu toimumist. 

15.	Õppeainete ja kursuste tagasiside käsitleval õppenõukogu korralisel istungil esinevad ettekannetega KVA kvaliteedispetsialist, õppetoolide, ÕV ja MeV õppekavade juhid. Sõjaväelise täiendusõppe tagasiside käsitletakse ainult aprilli korralisel istungil ja ettekandega esinevad KVA kvaliteedispetsialist ja täiendusõppekavade juht. Istung kantakse üle veebis ning teavitatakse õppurkoosseisu istungi jälgimise võimalusest vähemalt neli tööpäeva enne istungi toimumist. 

16.	Erakorraline istung kutsutakse kokku vastavalt vajadusele. Erakorraline õppenõukogu kutsutakse kokku esimesel võimalusel, kuid mitte hiljem kui kaks tööpäeva enne istungi toimumist. Päevakorrapunktidega seotud materjalid edastatakse õppenõukogu istungist osavõtjatele hiljemalt üks tööpäev enne istungit.

17.	Kui õppenõukogu ei ole võimalik kokku kutsuda, võib otsustusvaldkonda kuuluvate kiireloomuliste küsimuste arutamiseks korraldada elektroonilise hääletamise. Elektroonilise hääletamise aja ja e-posti aadressi määrab õppenõukogu esimees. Hääletamise aeg ei või olla lühem kui 3 tööpäeva. Elektroonilist hääletamist korraldatakse nii, et õppenõukogu liikmetel on võimalik hääletamise kulgu jälgida. Hääletamisega seotud e-kirjad lisatakse protokollile.

IV ISTUNGI LÄBIVIIMINE

18.	Istungit juhatab õppenõukogu esimees, tema äraolekul aseesimees.

19.	Õppenõukogu on tasemeõpet käsitlevatel teemadel otsustusvõimeline, kui istungil osaleb vähemalt kolm õppenõukogu alalist liiget ning vähemalt neli mittealalist liiget. Täiendusõpet käsitlevatel istungitel on õppenõukogu otsustusvõimeline, kui istungil osaleb vähemalt kaks õppenõukogu alalist liiget ning vähemalt kolm mittealalist liiget.

20.	Otsuseid langetatakse avaliku hääletamise teel lihthäälteenamusega. Kui hääled jagunevad võrdselt, siis on otsustavaks õppenõukogu esimehe või tema puudumisel aseesimehe hääl.

21.	Juhul, kui istungi alguseks ei ole õppenõukogu otsustuvõimeline, saadab õppenõukogu esimees istungi laiali ning kutsub kokku uue istungi kahe nädala jooksul alates istungi ärajäämisest. 

22.	Istungit alustatakse päevakorra kinnitamisega. Igal õppenõukogu liikmel on õigus teha päevakorda muudatusettepanekuid, mis otsustatakse hääletamise teel lihthäälteenamusega.

23.	Igal õppenõukogu liikmel on kohustus iga päevakorrapunkti kohta avaldada arvamust ja õigus teha ettepanekuid. Sõnasaamise soovi avaldatakse käetõstmisega. Istungi juhataja annab sõna sooviavalduste järjekorras. Istungi juhataja võib kehtestada sõnavõttudeks ja küsimuste esitamiseks ajalimiidi.

24.	Istungi juhataja võib teha sõnavõtjale märkuse või katkestada tema jutu, kui ta kaldub teemast kõrvale, ei pea kinni ajalimiidist, tema sõnavõtt on sündsusetu või solvav.

V ISTUNGI PROTOKOLL

25.	Õppenõukogu istungid protokollitakse. Protokoll vormistatakse ja säilitatakse vastavalt Kaitseväe asjaajamiskorrale. Protokollile lisatakse istungil osalejate registreerimisleht.

26.	Protokoll vormistatakse hiljemalt kolme tööpäeva jooksul peale istungi toimumist ning saadetakse liikmetele enne kinnitamist kooskõlastamiseks e-kirja teel.

27.	Protokoll registreeritakse vastavalt Kaitseväe asjaajamiskorrale dokumendihaldussüsteemis. Protokolli kinnitab istungi juhataja hiljemalt viie tööpäeva jooksul isungi toimumisest.